b'\n_START_ARTICLE_\nJussi Jokinen\n_START_SECTION_\nK\xc3\xa4rp\xc3\xa4t (2001\xe2\x80\x932005)\n_START_PARAGRAPH_\nJokinen aloitti j\xc3\xa4\xc3\xa4kiekkoilun Kalajoen Junkkareissa, jossa h\xc3\xa4n harrasti nuorempana my\xc3\xb6s yleisurheilua. Junkkareista h\xc3\xa4n siirtyi Oulun K\xc3\xa4rppiin. Jokinen vietti K\xc3\xa4rpiss\xc3\xa4 nelj\xc3\xa4 kautta aikav\xc3\xa4lill\xc3\xa4 2001\xe2\x80\x932005, ja voitti SM-kultaa kahdesti. Lis\xc3\xa4ksi h\xc3\xa4n paransi pistetilastojaan jokaisella kaudella. _NEWLINE_Menestyksekk\xc3\xa4\xc3\xa4ll\xc3\xa4 viimeisell\xc3\xa4 kaudella Suomessa Jokinen vakiinnutti paikkansa A-maajoukkueessa. Lis\xc3\xa4ksi h\xc3\xa4n oli her\xc3\xa4tt\xc3\xa4nyt kiinnostusta Pohjois-Amerikassa, ja Dallas Stars varasi Jokisen vuoden 2001 varaustilaisuudessa kuudennella kierroksella numerolla 192.\n_START_SECTION_\nDallas Stars (2005\xe2\x80\x932008)\n_START_PARAGRAPH_\nJokinen aloitti NHL:ss\xc3\xa4 kaudella 2005\xe2\x80\x932006. Tulokaskaudellaan Jokinen onnistui vakiinnuttamaan paikkansa Dallas Starsin joukkueessa. Runkosarjassa h\xc3\xa4n pelasi 81 ottelua tehopistein 17+38=55. H\xc3\xa4n oli heti Dallasin p\xc3\xa4\xc3\xa4valmentaja Dave Tippettin luottomies. Rangaistusminuutteja Jokiselle kertyi 30. Jokinen pelasi usein kakkos- tai kolmosketjussa yhdess\xc3\xa4 Niko Kapasen sek\xc3\xa4 Antti Miettisen kanssa. Pudotuspeleiss\xc3\xa4 h\xc3\xa4n pelasi 5 ottelua tehoin 2+1=3. _NEWLINE_Erityisesti Jokinen kunnostautui ty\xc3\xb6sulun j\xc3\xa4lkeen k\xc3\xa4ytt\xc3\xb6\xc3\xb6n otettujen rangaistuslaukausten spesialistina. Jokisen yhdeks\xc3\xa4n maalin putki rangaistuslaukauksissa katkesi 18. maaliskuuta 2006, kun San Jose Sharksin maalivahti Vesa Toskala onnistui pys\xc3\xa4ytt\xc3\xa4m\xc3\xa4\xc3\xa4n Jokisen. Kokonaisuudessaan Jokinen p\xc3\xa4\xc3\xa4si yritt\xc3\xa4m\xc3\xa4\xc3\xa4n maalia rangaistuslaukauksesta 13 kertaa, ja onnistui niist\xc3\xa4 kymmenell\xc3\xa4 yrityksell\xc3\xa4. Jokisen n\xc3\xa4htiin tekev\xc3\xa4n rankkareissa joitakin huikeita harhautuksia, kuten esimerkiksi Forsberg-tyylinen kikka ohitse maalivahti Tim Thomasin. _NEWLINE_Jokinen jatkoi hyvi\xc3\xa4 otteitaan toisella kaudellaan 2006\xe2\x80\x932007 ja teki 48 pistett\xc3\xa4. Starsissa pelasi tuolloin Jokisen lis\xc3\xa4ksi monta suomalaista kuten Jere Lehtinen, Antti Miettinen ja Niklas Hagman. Hein\xc3\xa4kuussa 2007 Jokinen teki uuden kaksivuotisen sopimuksen Dallasin kanssa._NEWLINE_Jokinen aloitti kauden 2007\xe2\x80\x932008 Dallas Starsissa. 16. marraskuuta 2007 Jokinen teki nelj\xc3\xa4 maalia, kun Stars voitti Colorado Avalanchen 6\xe2\x80\x931. _NEWLINE_H\xc3\xa4n ehti tehd\xc3\xa4 Dallasissa 14 maalia, kunnes h\xc3\xa4net kaupattiin siirtoajan viimeisen\xc3\xa4 p\xc3\xa4iv\xc3\xa4n\xc3\xa4 suurkaupassa Tampa Bay Lightningiin, jonne siirtyiv\xc3\xa4t my\xc3\xb6s maalivahti Mike Smith ja hy\xc3\xb6kk\xc3\xa4\xc3\xa4j\xc3\xa4 Jeff Halpern. Dallas sai kaupassa maalivahti Johan Holmqvistin ja hy\xc3\xb6kk\xc3\xa4\xc3\xa4j\xc3\xa4 Brad Richardsin.\n_START_SECTION_\nTampa Bay Lightning (2008\xe2\x80\x932009)\n_START_PARAGRAPH_\nJokinen pelasi kev\xc3\xa4\xc3\xa4n 2008 Tampa Bay Lightningin riveiss\xc3\xa4. Jokisesta tuli Tampan valmentaja John Tortorellan luottomies, sill\xc3\xa4 h\xc3\xa4n pelasi ykk\xc3\xb6sketjussa yhdess\xc3\xa4 Vincent Lecavalierin ja Martin St. Louisin kanssa. H\xc3\xa4n ehti pelata vain 20 runkosarjaottelua, joissa h\xc3\xa4n tehtaili pisteet 2+12=14. J\xc3\xa4\xc3\xa4hyminuutteja kertyi vain nelj\xc3\xa4. Joukkue oli sek\xc3\xa4 oman konferenssinsa ett\xc3\xa4 my\xc3\xb6s divisioonansa viimeisell\xc3\xa4 sijalla, eik\xc3\xa4 pelannut kaudella pudotuspeleiss\xc3\xa4.  _NEWLINE_Kaudella 2008\xe2\x80\x932009 Lightningin johtoportaassa tapahtui muutoksia ja p\xc3\xa4\xc3\xa4valmentaja vaihtui. P\xc3\xa4\xc3\xa4valmentaja Rick Tocchet kasvatti ykk\xc3\xb6svaraus Steven Stamkosin peliaikaa ja ne peliminuutit olivat poissa Jokiselta. Edellisen kev\xc3\xa4\xc3\xa4n ykk\xc3\xb6sketjun mies oli yht\xc3\xa4kki\xc3\xa4 nelosketjun mies. Jokinen seilaili eri ketjujen v\xc3\xa4lill\xc3\xa4, eik\xc3\xa4 sopivaa pelipaikkaa tuntunut l\xc3\xb6ytyv\xc3\xa4n. Jokinen ehti pelata ainoastaan 46 runkosarjaottelua tehopistein 6+10=16, kunnes seura laittoi h\xc3\xa4net siirtolistalle. Alettiin huhuta Jokisen paluusta Suomen kaukaloihin. Kuitenkin helmikuussa 2009 Carolina Hurricanes tiedotti hankkineensa Jokisen pelaajistoonsa vaihdossa Wade Brookbankiin, Josef Melichariin sek\xc3\xa4 nelj\xc3\xa4nnen varauskierroksen pelaajavalintaan._NEWLINE_Jokisen ollessa siirtolistalla Hurricanes olisi saanut h\xc3\xa4net k\xc3\xa4yt\xc3\xa4nn\xc3\xb6ss\xc3\xa4 ilmaiseksi, tosin seuralla ei olisi ollut tuolloin varaa maksaa Jokiselle palkkaa.\n_START_SECTION_\nCarolina Hurricanes (2009\xe2\x80\x932013)\n_START_PARAGRAPH_\nKolmannessa NHL-seurassaan Hurricanesissa Jokinen debytoi 7. helmikuuta 2009 Phoenix Coyotesia vastaan pelatussa ottelussa. Jokinen pelasi loppukaudesta 25 ottelua, joissa tehopisteiksi j\xc3\xa4iv\xc3\xa4t 1+10=11. Pudotuspeleiss\xc3\xa4 Jokinen pelasti uransa. H\xc3\xa4n oli mukana 18 ottelussa tehopisteill\xc3\xa4 7+4=11. Joukossa oli muutamia huikeita osumia. Jokinen ratkaisi ottelun New Jersey Devilsi\xc3\xa4 vastaan kun ottelua oli j\xc3\xa4ljell\xc3\xa4 vain 0,2 sekuntia, mik\xc3\xa4 oli NHL-historian my\xc3\xb6h\xc3\xa4isin voitto-osuma. Jokinen ohjasi kiekon maaliin, ohi Martin Brodeurin ja Hurricanes voitti 4\xe2\x80\x933. Jokista alettiinkin kutsua lempinimell\xc3\xa4 "The Finnish Finnisher". Carolina p\xc3\xa4\xc3\xa4si aina konferenssifinaaliin asti, miss\xc3\xa4 se kuitenkin h\xc3\xa4visi tulevaa mestaria Pittsburgh Penguinsia vastaan._NEWLINE_ _NEWLINE_Kaudella 2009\xe2\x80\x932010 Jokinen jatkoi Carolinassa. H\xc3\xa4n pelasi p\xc3\xa4\xc3\xa4osan kautta yhdess\xc3\xa4 t\xc3\xa4htisentteri Eric Staalin tai Tuomo Ruudun kanssa. Suomen j\xc3\xa4\xc3\xa4kiekkomaajoukkueen p\xc3\xa4\xc3\xa4valmentaja Jukka Jalonen p\xc3\xa4\xc3\xa4tti j\xc3\xa4tt\xc3\xa4\xc3\xa4 Jokisen ulos Vancouverin olympialaisista, mit\xc3\xa4 kritisoitiin paljon. Vihdoin Carolinassa arvostettiin Jokisen monipuolisuutta. Jokinen sai kauden alusta asti runsaasti luottoa ja kiitti kunniasta: h\xc3\xa4n iski uransa maali- ja piste-enn\xc3\xa4tykset joukkueessa, joka ei p\xc3\xa4\xc3\xa4ssyt pudotuspeleihin. H\xc3\xa4n teki 45 viimeisess\xc3\xa4 peliss\xc3\xa4 45 pistett\xc3\xa4. Jokinen ylitti kahdeksantena suomalaisena pelaajana historiassa 30 maalin rajan, kun h\xc3\xa4nen tehopisteikseen muodostuivat 30+35=65. H\xc3\xa4n oli Hurricanesin paras maalintekij\xc3\xa4 runkosarjassa._NEWLINE_Jokinen l\xc3\xa4hti MM-kisoihin, joissa ei aivan ylt\xc3\xa4nyt tasolleen. Carolinan ammattilaisj\xc3\xa4\xc3\xa4kiekkotoimittajat palkitsivat h\xc3\xa4net kaudesta 2009\xe2\x80\x932010 Carolina Hurricanesin MVP-palkinnolla._NEWLINE_Kaudella 2010\xe2\x80\x932011 Jokinen pelasi p\xc3\xa4\xc3\xa4osin kakkosketjun laidassa, yhdess\xc3\xa4 Tuomo Ruudun ja Jeff Skinnerin kanssa. Vaikka Carolina j\xc3\xa4i niukasti ulos pudotuspeleist\xc3\xa4, pelasi Jokinen silti j\xc3\xa4lleen hyv\xc3\xa4n kauden. H\xc3\xa4n teki 70 ottelussa tehot 19+33=52. _NEWLINE_Jokinen solmi 30. kes\xc3\xa4kuuta 2011 kolmen vuoden ja yhdeks\xc3\xa4n miljoonan dollarin sopimuksen Carolina Hurricanesin kanssa. Carolinan ammattilaisj\xc3\xa4\xc3\xa4kiekkotoimittajat palkitsivat Jokisen Good Guy -palkinnolla hyv\xc3\xa4st\xc3\xa4 yhteisty\xc3\xb6st\xc3\xa4 median kanssa kaudella 2010\xe2\x80\x932011._NEWLINE_Kaudella 2011\xe2\x80\x932012 Jokinen pelasi j\xc3\xa4lleen melko hyv\xc3\xa4n kauden. H\xc3\xa4n teki 46 pistett\xc3\xa4, joilla h\xc3\xa4n oli joukkueensa toiseksi tehokkain pelaaja._NEWLINE_NHL:n ty\xc3\xb6sulun alkamisen varmistuttua syyskuussa 2012 Jokinen ilmoitti solmineensa Oulun K\xc3\xa4rppien kanssa alustavasti kahdeksan ottelun mittaisen sopimuksen. H\xc3\xa4n pelasi ensimm\xc3\xa4isen ottelunsa SM-liigassa seitsem\xc3\xa4n vuoden tauon j\xc3\xa4lkeen, ja h\xc3\xa4n pelasi ottelussa joukkueensa ykk\xc3\xb6sketjussa Ivan Humlin ja Juha-Pekka Haatajan rinnalla Porin \xc3\x84ssi\xc3\xa4 vastaan. Jo ensimm\xc3\xa4isess\xc3\xa4 ottelussaan Jokinen onnistui maalinteossa vieden K\xc3\xa4rp\xc3\xa4t 3\xe2\x80\x930-johtoon ylivoimalla. Kahdeksassa SM-liigaottelussaan Jokinen ker\xc3\xa4si yhteens\xc3\xa4 tehopisteet 2+8=10.\n_START_SECTION_\nPittsburgh Penguins ja Florida Panthers (2013\xe2\x80\x932017)\n_START_PARAGRAPH_\nHeikon alkukauden j\xc3\xa4lkeen Carolina kauppasi Jokisen Pittsburgh Penguinsiin vuoden 2013 huhtikuun alussa. Penguins-debyytiss\xc3\xa4\xc3\xa4n Jokinen iski joukkueensa ainoan maalin varsinaisella peliajalla ja voittomaalin rangaistuslaukauskilpailussa NY Rangersia vastaan._NEWLINE_Vuoden 2014 hein\xc3\xa4kuussa Florida Panthers ilmoitti solmineensa Jokisen kanssa nelj\xc3\xa4n vuoden mittaisen ja yhteens\xc3\xa4 16 miljoonan dollarin arvoisen sopimuksen. Hein\xc3\xa4kuussa 2017 Florida osti h\xc3\xa4nen sopimuksensa ulos.\n_START_SECTION_\nKausi 2017\xe2\x80\x932018\n_START_PARAGRAPH_\nHein\xc3\xa4kuussa 2017 Jokinen solmi vuoden mittaisen sopimuksen Edmonton Oilersin kanssa. Koko joukkue menestyi huonosti alkukaudesta ja Jokinenkin teki vain yhden tehopisteen 14 ottelussa. Marraskuussa 2017 Oilers vaihtoi Jokisen Los Angeles Kingsin Michael Cammalleriiin. Kingsiss\xc3\xa4 rooli vakiintui nelosketjuun ja Jokisen mukaan h\xc3\xa4n pystyi pelaamaan annetussa roolissa hyvin, tehden 5 tehopistett\xc3\xa4 18 ottelussa. Tammikuussa 2018 h\xc3\xa4net laitettiin kuitenkin suojaamattomien pelaajien listalle, josta h\xc3\xa4net poimi Columbus Blue Jackets. Siirtotakarajalla helmikuun lopussa 2018 Jokinen siirtyi yhdess\xc3\xa4 Tyler Motten kanssa Vancouver Canucksiin vaihdossa Thomas Vanekiin. Canucksissa Jokinen pelasi 14 ottelua tehden 10 tehopistett\xc3\xa4 12.49 minuutin peliajalla per ottelu._NEWLINE_Kauden 2018\xe2\x80\x932019 alla Jokinen teki try out -sopimuksen Detroit Red Wingsin kanssa, mutta ei saanut harjoitusleirin p\xc3\xa4\xc3\xa4tteeksi sopimusta.\n_START_SECTION_\nLyhyt pesti Sveitsiss\xc3\xa4 ja paluu K\xc3\xa4rppiin (2018\xe2\x80\x93)\n_START_PARAGRAPH_\nJ\xc3\xa4\xc3\xa4ty\xc3\xa4\xc3\xa4n ilman NHL-sopimusta Jokinen pysyi ilman seuraa marraskuuhun 2018 asti, jolloin h\xc3\xa4n teki kuukauden mittaisen sopimuksen Sveitsin toiseksi korkeimmalla sarjatasolla pelaavan Klotenin kanssa. H\xc3\xa4n teki 7 ottelussa 12 tehopistett\xc3\xa4._NEWLINE_Tammikuussa 2019 K\xc3\xa4rp\xc3\xa4t ilmoitti solmineensa Jokisen kanssa loppukauden mittaisen sopimuksen. K\xc3\xa4rp\xc3\xa4t voitti runkosarjan selv\xc3\xa4sti, ja Jokinen pelasi 14 ottelua tehden 20 tehopistett\xc3\xa4. Pudotuspeleiss\xc3\xa4 K\xc3\xa4rp\xc3\xa4t eteni finaaliin, jossa se h\xc3\xa4visi HPK:ta vastaan seitsem\xc3\xa4ss\xc3\xa4 ottelussa. Jokinen teki pudotuspeleiss\xc3\xa4 9 tehopistett\xc3\xa4 16 ottelussa.\n_START_SECTION_\nMaajoukkue\n_START_PARAGRAPH_\nJokinen on pelannut kuusi kertaa MM-kisoissa ja kahdesti olympialaisissa. Vuonna 2006 Jokinen oli voittamassa sek\xc3\xa4 olympiahopeaa ett\xc3\xa4 MM-pronssia. Toisen MM-pronssinsa h\xc3\xa4n saavutti Kanadassa pelatuissa MM-kisoissa 2008. P\xc3\xa4\xc3\xa4valmentaja Jukka Jalosen p\xc3\xa4\xc3\xa4t\xc3\xb6st\xc3\xa4 j\xc3\xa4tt\xc3\xa4\xc3\xa4 Jokinen valitsematta Vancouverin olympialaisiin kritisoitiin paljon. Jokinen oli kuitenkin mukana MM-kisoissa 2010 K\xc3\xb6lniss\xc3\xa4, Saksassa ja h\xc3\xa4n oli mukana my\xc3\xb6s vuonna 2012 j\xc3\xa4\xc3\xa4kiekon maailmanmestaruuskilpailuissa. Vuonna 2014 Jokinen oli my\xc3\xb6s voittamassa olympiapronssia Sot\xc5\xa1in talviolympialaisissa. H\xc3\xa4n oli Suomen joukkueen kapteeni T\xc5\xa1ekin MM-kisoissa 2015. Kev\xc3\xa4\xc3\xa4n 2016 MM-kisoissa Jokinen saavutti MM-hopeaa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJussi Jokinen meni naimisiin vuonna 2007 l\xc3\xa4\xc3\xa4ketieteellisess\xc3\xa4 opiskelevan Sallan kanssa. Jussin pikkuveli Juho Jokinen pelasi omalla urallaan yli 200 ottelua puolustajana SM-liigassa.'